Kom ons skep 'n taaltweeling | Maroela Media
Hans du Plessis. (Foto: NWU)
My taalgeveg is nie 'n oorlog teen Engels nie, maar een vír Afrikaans. Dit gaan vir my uiteindelik miskien eerder om 'n stryd téén eentaligheid en vír meertaligheid. My geveg is 'n geveg vir Afrikaans in 'n meertalige omgewing. Dit is immers wat grondwetlik onderhandel is. Om Afrikaans teen Engels te probeer afspeel, is soos om 'n betonmuur kaalhand storm te loop.
'n Afrikaanse fliek met 'n begroting van een miljoen kan byvoorbeeld nie kompeteer met 'n Amerikaanse rolprent met 'n begroting van 'n miljard nie. 'n Fiets jaag tog nie reisies teen 'n Mercedes nie. Dit beteken egter glad nie dat ons moet ophou om fietse te maak nie.
Die vraag is daarom nie of Afrikaans Engels kan wen nie, maar of Afrikaans in 'n meertalige land gaan oorleef. Ek wil Afrikaans bly tussen 'n verskeidenheid ander tale met dieselfde regte en voorregte. Die goeie nuus is dat ek nie Engels hoef te word om Engels ordentlik te kan praat nie – miskien nie sulke goeie nuus vir die joiners nie… Ek kan Afrikaans wees en steeds goeie Engels praat waar dit nodig is. Jy hoef ook nie in 'n Engelse skool of universiteit te gewees het om effektief in Engels te kan werk nie. Die jonger geslag Afrikaanses het dit al klaar bewys.
Dit lyk vir my dit is net hier waar ons probleem eintlik begin: Ons wat Afrikaans is, het tog só bang geword iemand dink ons is dalk van huis uit Afrikaans. Party van ons verkies om liewer vrot Engels te praat (en soos Donald Duck se kleinkinders te klink) as om te laat blyk dat ons eintlik Afrikaans is. Of nog erger, prop genoeg Engelse woorde in jou Afrikaanse gesprek in, al kan niemand verstaan wat jy eintlik wil sê nie. Ek praat nie van spontane en bona fide-dialekte, soos sommige variëteite van Kaaps of van 'n sosiale dialek soos tienertaal nie. Dit is natuurlik en deel van Afrikaans. Ek praat van sogenaamde intellektuele wat Afrikaans verkrag omdat hulle dink hulle klink byderwets. Nee, jy verstaan my verkeerd, dit is nie wat meertaligheid beteken nie, dis gemengde ontaligheid. Met ander woorde, jy het eenvoudig geen respek vir Engels óf Afrikaans nie. Respek beteken dat as jy Engels moet praat, praat dit tog net asseblief ordentlik. En as jy Afrikaans praat, probeer om dit nie met Engelse woorde te besoedel nie. Ek hoor nie 'n klomp Afrikaanse woorde as jy Engels praat nie…
Nee, dit is nie 'n kwessie van suiwerheid nie, want ware taalsuiwerheid is 'n mite. Hoe suiwer is "My hand is in warm water"? Wag, ek bedoel die Engelse sin, nie die Afrikaanse een nie. Die feit is dat sowel Engels as Afrikaans in oorsprong Germaans is, maar Afrikaans is in sy ontstaan en ontwikkeling uit Afrikabodem vandag 'n Afro-Germaanse taal, wat sonder die hulp van niksseggende vreemde woorde tussen ander tale sy mond sonder hakkel kan oopmaak.
Onthou nou net, ek het grootgeword toe 'n tuinslang 'n houspaaip was, 'n trui 'n djirsie en 'n kraan net 'n têp. 'n Sin vir suiwerheid het Pa gemotiveer om ons te leer dit is 'n tuinslang en Ma het jou mond met rooiseep uitgewas as jy "oukei" of "magtag" durf sê het. Maar as ek nou weer daaraan dink, het dit om respek vir jou eie gegaan eerder as om taalsuiwerheid.
Engels is 'n wêreldtaal, maar dit is nie die wêreld se enigste taal nie, selfs nie die grootste of die mooiste nie. Natuurlik is dit goed om Engels te ken, want dit is die digitale toegang, net soos wat dit goed is om Sepedi te kan praat as jy in die Noorde woon, maar nie ten koste van jou moedertaal nie. Jy hoef nie Engels te word om Engels te kan praat nie.
Ons Grondwet maak net voorsiening vir Engels én ander tale, nie vir Engels óf 'n ander taal nie. Daarom moet Afrikaans naas Engels en die ander tale kan bestaan.
As die digitale wêreld digitale tweelinge (digital twins) kan skep, hoekom skep Afrikaans dan nie meer Afrikaanse digitale tweelinge nie? Naas die handelsbank se toonbank en sy lang rye, skep Absa toe 'n Absa-toepassing as digitale tweeling en in plaas daarvan om in jou kar te klim en bank toe te ry, sit jy jou foon aan en gebruik die digitale tweeling. Wat is 'n Afrikaanse kunstefees anders as 'n tweeling vir die ontslape kunsterade? Aan kreatiwiteit het dit ons nog nooit ontbreek nie, soos die kerke wat die virus 'n digitale streep kon trek. Daarvan getuig die bestaan en sukses van inisiatiewe, soos Maroela Media, kykNET, RSG, Viva, Afrikaans.com, Akademia en selfs 'n suksesvolle maatskappy soos Lekkeslaap.
Ek wonder nie of Afrikaans kan oorleef nie, want dit oorleef al vir byna vier eeue. Die vraag is eintlik of die Afrikaanse mense genoeg selfrespek het om meertaligheid te oorleef. Net iemand met selfrespek kan respek vir ander hê.
Afrikaans sal in 'n veeltalige wêreld net in die monde en harte van sy gebruikers bly leef. Die vraag is net wat dit is wat moet oorleef. Dit is beslis nie die Engels-besmette gebrabbel van dié onder ons wat tog so beangs is dat iemand sal dink hulle is van huis uit dalk Standaardafrikaans.
Hoe oorleef Afrikaanse kindertelevisie in die digitale oerwoud van uitstekende kinderprogramme in ander tale? Bring 'n oorklankingshuis tot stand, klank goeie programme oor in Afrikaans en jy het 'n digitale tweeling en jy skep boonop werk vir Afrikaanse stemkunstenaars.
Hans, jy behoort 'n erepenning te kry. Ons klomp wat aan chroniese griffelgriep ly, het helde soos jy nodig. Welgedaan!
Trots Afrikaans. Laat ons dit verder uitbou!
Volgens Hans du Plessis is taalsuiwerheid 'n mite en ons moet tog nie dink hy is teen (die heilige koei) Kaaps nie. Kaaps het egter 'n groot Engelskomponent. 'n Mens moet Afrikaans en Engels ken om Kaaps te verstaan. Die meertaligheid wat Du Plessis bepleit, bv ook kennis van Engels, moet liefs nie in Afrikaans, soos reeds in Kaaps, uitdrukking vind nie. As Du Plessis minder polities byderwets probeer wees, bv minder pro-1996-Grondwet (wat baie skadelik vir Afrikaans is), sou hy die heil van Afrikaans beter kon bevorder.